## La Comissió Gestora de la Prova d’Accés a la Universitat acorda reservar una plaça en cada grau per a l’estudiantat gitano

*** La mesura és fruit de la coordinació entre les cinc universitats públiques, la Secretaria Autonòmica d’Universitats i la Secretaria Autonòmica d’Igualtat i Diversitat
* La Comunitat Valenciana i Catalunya són les úniques comunitats autònomes que disposen d’esta plaça addicional per al col·lectiu gitano**

La Comissió Gestora de la Prova d’Accés a la Universitat, en la seua última reunió plenària, va acordar per unanimitat la dotació d’una plaça addicional per a l’estudiantat del col·lectiu gitano que acredite la seua participació en el projecte d’integració Kumpania que desenrotlla la Conselleria de Servicis Socials, Igualtat i Vivenda.

Amb esta mesura, els estudiants que hagen fet almenys durant cinc anys els seus estudis d’Educació Secundària Obligatòria i Batxillerat en el marc del projecte Kumpania i Kumpania Plus tindran dret a sol·licitar la reserva d’una plaça per grau i universitat en el sistema universitari públic valencià.

En tot cas, esta plaça serà addicional a les places oferides per cada universitat en les seues respectives titulacions, i només podrà sol·licitar-se en el cas que l’estudiant no haja pogut accedir a la titulació desitjada pel contingent general en la fase de preinscripció ordinària.

Per a garantir l’èxit acadèmic d’estos alumnes, la Secretaria Autonòmica d’Igualtat i Diversitat crearà el programa Kumpania Plus Universitas perquè l’alumnat que accedisca a la universitat per esta via continue tenint un mentor que l’ajude en la seua carrera universitària.

La posada en pràctica d’esta iniciativa ha sigut possible gràcies a la iniciativa dels vicerectorats d’Inclusió i Cultura de les cinc universitats públiques que, amb el suport de la Vicepresidència Primera i Conselleria de Servicis Socials, Igualtat i Vivenda i la Conselleria d’Educació, Cultura, Universitats i Ocupació han coordinat els mitjans i instruments necessaris per a la seua realització.

D’esta manera, la Comunitat Valenciana es convertix en la segona regió d’Espanya que adopta un acord tan rellevant per a la integració social, cultural i professional d’este col·lectiu coincidint amb el 600 aniversari de l’arribada del poble gitano a Espanya que es commemora al llarg de 2025 i arreplegant també una demanda històrica de les entitats socials que fomenten la diversitat ètnica del poble gitano i que no va ser atesa per governs anteriors.

**Mesures integradores**

Esta no és la primera vegada que el Consell adopta una disposició d’esta naturalesa durant esta legislatura. El curs passat es va acordar una mesura similar per als estudiants extutelats per la Generalitat, acord que ha permés que enguany diversos estudiants que van estar sotmesos a la salvaguarda dels sistemes socials de protecció durant la seua infància, hagen pogut complir el seu somni d’accedir a la universitat i cursar la carrera que vullguen.

“Amb esta mena d’accions es reafirma el compromís del Consell per a articular mesures integradores que tinguen repercussió directa en la millora de la qualitat de vida i de la diversitat i que són fruit de la interacció i col·laboració entre departaments de la Generalitat”, ha afirmat el director general d’Universitats, José Antonio Pérez Juan.

Per la seua part, des de la Vicepresidència Primera, el director general de Diversitat, Stephane Soriano, ha manifestat que amb la reserva de places en graus en les universitats públiques de la Comunitat Valenciana, “es complix una demanda històrica per part de les entitats que representen el poble gitano i que tant treballen al llarg d’estos anys”.

Igualment, Soriano ha expressat que esta labor es fa de manera conjunta i col·lectiva i amb una escolta activa. “Hi ha un suport absolut al poble gitano, a les entitats que tant treballen per a la seua defensa, i també per a apostar per eixa educació, eixe respecte i eixa inclusió del poble gitano en la Comunitat Valenciana”, ha declarat.

Fecha: 25/01/2025